Ich, Hanns Träg von Birmistorff, tuͦn kùnt allermenglichem mit disem brieff, das ich uff den tag, als sin datum wiset, daselbs ze Birmistorff ✳ òffenlich zegericht
gesessen bin ✳ in namen und an statt der hochwirdigen und geistlichen frowen ✳ der aͤbbtissin und gemeines convents des gotzhus ze Kùngsvelden̄, miner ✳ besundern gnedigen frowen̄. ✳ und kaͤment fùr mich und die richter in offen, verbannen gericht die erbern, wolbescheidnen Marti Tschan, burgˀ zuͦ Baden,
an einem und Wernly Spaͤt von Kùngsvelden, ✳ diser zitt pfleger der bruͦderschafft unser frowen altàr daselbs zuͦ Kùngsvelden, am andern teile. ✳
und als sy sich nach form des rechten̄ mit fùrsprechen gegen einandern gestallten, ✳ liesz der erstgenant Marti Tschàn ✳ durch sinen fùrsprechen eroffnen und ertzellen̄, ✳ wie das er wolbedächtentlich durch sines bessern nutzes und fromen willen eines uffrechten, staͤtten und ewigen kouffes
fùr sich und alle sin erben verkoufft ✳ und recht und redlich zuͦkouffen geben hette dem vorgenanten Wernlin Spaͤt ✳ in namen und zuͦhanden der genanten bruͤderschafft unsˀ frowen altär zuͦ Kùngsvelden und allen sinen nachkomen pflegern der selben bruͦderschafft ✳ sin guͤttly, dz ettwe geheissē
hette des Rors güttly ✳ und das man̄ jetz nampte ✳ des Sigristen Guͤttly, ✳ werent fûnff jucharten ackers, drû manwerch hoͤwgewechst und ein hoffstat,
lege in dem dorff zuͦ Birmistorff, ✳ das alles gullte und biszhar gegulten̄ hette ✳ zechen viertel kernen̄, ✳ zwey vasznacht, ✳ zwey herbst huͦner und zweintzig ✳ eyer
jerlichs ewigs zinses ✳ und were ein recht pfand, ✳ harruͤrent von wilent ✳ dem strengen, vesten hern Herman̄ Gaͤszler, ritter, seligen, und dem selben stamē
lut eines brieffs, darumb wisende, ✳ den er dem vorgenanten Späten̄ hiemit ouch zuͦhanden ùbergeben woͤllte. und also were der kouff umb das obgenant
guͤtly mit allertzuͦgehört geben und beschechen ✳ umb drissig und fùnff guͦtter Rinscher guldin. und er, obgenantˀ Marti Tschan, ✳ der selben ✳ von dem gerürtē
Wernlin Spaͤten in namen von wegen und als einem pfleger der vorgemelldotten bruͦderschafft ✳ also bar uszgericht, gewert und bezallt, hett ouch die in
sinen guͦtten nutz geben und bewendt, als er bekannt, ✳ und inn und die bruͦderschaft ✳ dero vor mir und dem gericht quitt, ledig und losz sage. ✳ in dem kouff
were ouch beredt ✳ und hette ✳ er, ✳ obgenantˀ Marti Tschan, eigenlich vorbehallten, ✳ ob es sich hinfùr uber kurtz oder lang zitt jemˀ begaͤbe, ✳ das jeman von dem geslecht und stamen der obgenanten̄ Gaͤszler ✳ kaͤme ✳ und sölich pfand umb fùnfftzig guldin̄, so den̄ daruff nach innhallt des obberürten brieffs ✳ geslagen
were, wider an sich loͤsen̄ wöllten, als sy zuͦtuͦnd wol macht hetten, ✳ das denn der vorgedächt Wernly Spät oder sin nachkomen pfleger von der gerürtē
bruͦderschafft wegen ✳ inen soͤlich guͤttly mit aller zuͦgehoͣrt ✳ umb die obgemelten sum̄ wider zuͦhanden komen lässen sollten àne widerred. ✳ unnd
soͣlicher offnung nach do greiff der vorgenant Marti Tschan̄ an des gerichtz stab ✳ und veryach einˀ gantzen warheit aller obgeschribnˀ ding, ✳ gab und
vollvertiget ouch soͤlich guͤtly mit aller gerechtikeit und zuͦgehört ✳ fùr ein recht pfand und in mäss und obstät, ✳ usser sin und siner erben handen ✳ dem
obgenanten Wernlin̄ Spaͣten ✳ als einem pfleger ✳ und in namen und zuͦhanden̄ der vorgenanten̄ bruͦderschaft mit mund, mit hand und allen den wortē
und wercken̄, ✳ so dartzuͦ gehorten̄ und nottdurftig warrent, ✳ als urtel gab un̄ recht was und soͤlichs jetz und hienach guͦtt crafft, völlig macht und
hantvesti hät ✳ und haben sol ✳ nach gewonheit und recht des gerichtz ze Birmistorff. diser vertigung und aller obgeschribner ding begert der vilgenant Wernly Spaͤt in namen und zuͦhanden der bruͦderschaft obgedächt ✳ eines brieffs, ✳ der im erkennt ward zuͦ geben. ✳ und des alles zuͦ warem, vestem urkùnd, so hab ich, obgenantˀ Hanns Träg, richter, ✳ nach bekannter urtel mit ernst erbetten den fromen, vesten junckhˀ Ludwigen von Dieszbach von Bernn,
diser zitt vogt zuͦ Baden, minen gnedigen junckhern̄, das der sin insigel offennlich gehenckt hät an disen brieff. das ich, der selb von Dieszbach, bekenn also
von sinˀ bitte wegen getän hab, ✳ doch minen̄ hnˀ den eidgnossen an ir fryheit und gerechtikeit, ouch mir und minen erben in allweg unschedlich, der
geben ist uff den fûnfften tag des ersten herbstmänotz, ✳ do man zallt von der gepurt Cristi, unsers lieben herren̄, viertzechenhundert achtzig
und siben järe. ✳ hieby warent und sind des getzùgen: Hennszly Schnider und Heini Meyer, undervogt von Birmistorff, fûrsprechen der obgenanten
sach, Ruͤdy Swäb und Hanns Zender, ouch von Birmistorff, des gerichtz daselbs ✳ und ander erber lùt. ✳